b'\n_START_ARTICLE_\nHavbica\n_START_PARAGRAPH_\nHavbica je artilerijsko oro\xc5\xbeje s cevjo dolgo med 15 in 25 kalibrov, ki izstreljuje projektile pod velikimi koti (ve\xc4\x8djimi od 45\xc2\xb0). Uporabljajo se predvsem za boj proti \xc5\xbeivi sili.\n_START_SECTION_\nZgodovina\n_START_PARAGRAPH_\nIme izvira iz \xc4\x8de\xc5\xa1ke besede houfnice, kakor so husiti poimenovali svoj top iz 15. stoletja._NEWLINE_Havbice so prvi\xc4\x8d mno\xc5\xbei\xc4\x8dno uporabili v prvi, najbolj pa so jih izpopolnili v drugi svetovni vojni. Sprva so bile havbice izklju\xc4\x8dno vle\xc4\x8dna oro\xc5\xbeja, Nemci pa so jih z vgradnjo v tankovska podvozja spremenili v samohodno artilerijo (danes uporabljajo tudi tovornjake kot nosilce samohodnih havbic)._NEWLINE_Najbolj znana havbica prve svetovne vojne je bila nem\xc5\xa1ka 420mm debela Berta, ki so jo uporabili leta 1914 na zahodni fronti.\n_START_SECTION_\nSodobne havbice\n_START_PARAGRAPH_\nTudi danes je havbica nepogre\xc5\xa1ljivo oro\xc5\xbeje sodobnih armad. Z dosegi preko 30\xc2\xa0km in veliko natan\xc4\x8dnostjo ter \xc5\xa1iroko paleto projektilov (med njimi tudi jedrske ali kemi\xc4\x8dne bojne glave) so postale precej ve\xc4\x8d kot le zastrahovalno oro\xc5\xbeje. K temu pripomore tudi velika kadenca, s katero lahko izstreljujejo projektile za frontno \xc4\x8drto.'